賀彥澤新得子
作者：王子俊
朝代：宋

paragraphs: 君不見白居易，五十八歲方得嗣。
當時立名曰阿崔，香綳綉襦胎髮膩。
又不見元微之，五十八歲方生兒。
當時立名曰道保，可望成家得力時。
西鄰有親曰彥澤，天與明珠堪愛惜。
今年年方四十三，甲庚少似唐元白。
葛仙溪前燕子樓，燕子未老人風流。
一年一度作湯餠，但願年年逢麥秋。